Αξιότιμες κυρίες – Αξιότιμοι κύριοι,

Το  Κέντρο Ελληνικών Σπουδών του Πανεπιστημίου Harvard  και η Διεθνής Ολυμπιακή Ακαδημία ανακοινώνουν τη διοργάνωση της δράσης για το 2025 «Πρόγραμμα για τον Αθλητισμό και την Εκπαίδευση: από την Αρχαία Ολυμπία μέχρι σήμερα» (Sport and Education Program: from Ancient Olympia to the Present). Το Πρόγραμμα θα πραγματοποιηθεί σε συνεργασία με το Τμήμα Αθλητισμού του Πανεπιστημίου Harvard, το Πανεπιστήμιο Πατρών και το Κέντρο Stark για τη Φυσική Αγωγή και τον Αθλητισμό του Πανεπιστημίου του Τέξας στο Όστιν, μαζί με την υποστήριξη του Κέντρου  
Weatherhead για τις Διεθνείς Σχέσεις του Πανεπιστημίου Harvard και της ΑΙΓΕΑΣ ΑΜΚΕ και υπό την αιγίδα της Γενικής Γραμματείας Αθλητισμού.

Το Πρόγραμμα θα είναι στην αγγλική γλώσσα και θα λάβει χώρα από 7 έως 11 Ιουλίου 2025 στις εγκαταστάσεις της Διεθνούς Ολυμπιακής Ακαδημίας – ΔΟΑ στην Αρχαία Ολυμπία (<https://greece.chs.harvard.edu/events-conferences/sport-education-program>). Θα φιλοξενήσει καθηγητές από Πανεπιστήμια των ΗΠΑ καθώς και επαγγελματίες του αθλητισμού και θα δεχτεί έως και 45 συμμετέχοντες/ουσες.

**Είναι ανοιχτό σε φοιτητές και φοιτήτριες από πανεπιστήμια στην Ελλάδα που είναι στο τρίτο ή σε μεγαλύτερο έτος σπουδών προπτυχιακού επιπέδου, καθώς και σε μεταπτυχιακό και διδακτορικό επίπεδο**. Υποψήφιοι φοιτητές και φοιτήτριες που ασχολούνται με τον αθλητισμό ή έχουν ενδιαφέρον για τον αθλητισμό, είναι καλοδεχούμενοι.

Εκτός από άτομα που σπουδάζουν στην Ελλάδα, το Πρόγραμμα θα φιλοξενήσει επίσης φοιτητές και φοιτήτριες από πανεπιστήμια των ΗΠΑ. Οι φοιτητές και οι φοιτήτριες θα παραλάβουν πιστοποιητικό συμμετοχής στο τέλος του προγράμματος. Το Πρόγραμμα θα πραγματοποιηθεί μετά την επιτυχημένη ολοκλήρωση του πρώτου κύκλου του το 2024, καθώς και τη μακροχρόνια συνεργασία μεταξύ του Κέντρου Ελληνικών Σπουδών και της ΔΟΑ. Στόχος του δεύτερου κύκλου του προγράμματος είναι να εξετάσει πώς ο αθλητισμός διαμόρφωσε τα αρχαία μοντέλα γνώσης και πώς, με τη σειρά του, το αρχαίο σύμπλεγμα άθλησης-γνώσης, γνωστό ως «παιδεία», λειτούργησε ως πρότυπο για τα σύγχρονα πανεπιστήμια και τον επαγγελματικό αθλητισμό.

**Το Πρόγραμμα προσφέρεται χωρίς καμία οικονομική ή άλλη επιβάρυνση, ενώ οι διοργανωτές προσφέρουν δωρεάν διαμονή και ημιδιατροφή στις εγκαταστάσεις της ΔΟΑ στην Ολυμπία. Επιπλέον, προσφέρεται δωρεάν μετακίνηση με λεωφορείο από την Αθήνα προς την Ολυμπία στις 7 Ιουλίου και από Ολυμπία προς Αθήνα στις 11 Ιουλίου (με ενδιάμεσες στάσεις στην Πάτρα για συμμετέχοντες/ουσες από τη Δυτική Ελλάδα, την Ήπειρο, κλπ).**

Η επιλογή των ατόμων που θα συμμετάσχουν θα γίνει μέσα από διαδικασία κατάθεσης κι αξιολόγησης [**αιτήσεων**](https://forms-greece.chs.harvard.edu/sport-education-program-application/) (<https://forms-greece.chs.harvard.edu/sport-education-program-application/>).  
  
**Η διαδικασία των αιτήσεων θα είναι ανοιχτή μέχρι την Πέμπτη 20 Μαρτίου 2025, στις 11:59μμ.**Οι συστατικές επιστολές θα πρέπει να έχουν σταλεί έως τη Δευτέρα 24 Μαρτίου 2025, στις 11:59μμ. Η διαδικασία επιλογής θα ολοκληρωθεί έως τις 30 Απριλίου και οι φοιτητές και φοιτήτριες που θα επιλεγούν, θα λάβουν σχετική ειδοποίηση με μήνυμα ηλεκτρονικού ταχυδρομείου.

**Θα θέλαμε να σας παρακαλέσουμε να αναρτήσετε σχετική ανακοίνωση στις ιστοσελίδες των σχολών και των τμημάτων σας, μαζί με την περιγραφή που επισυνάπτεται στο παρόν email (σε μορφή pdf), καθώς και να προχωρήσετε σε οποιαδήποτε άλλη ενέργεια κρίνετε ότι θα βοηθήσει να κοινοποιηθεί καλύτερα η σχετική πληροφορία σε όλους τους ενδιαφερόμενους (έγγραφες ή και προφορικές ανακοινώσεις στη Γραμματεία ή και σε μαθήματα, emails, αναρτήσεις σε social media κλπ.).**

Σας ευχαριστούμε εκ των προτέρων για τη συνεργασία και παραμένουμε στη διάθεσή σας για οποιαδήποτε διευκρίνιση ή ερώτηση.  
   
Με εκτίμηση,  
   
Μαριλένα Κατσαδωράκη  
Διεθνής Ολυμπιακή Ακαδημία  
email: [m.katsadoraki@ioa.org.gr](mailto:m.katsadoraki@ioa.org.gr)  
Τηλ. 2106878810